এখানে উল্লেখ্য যে, এই সূক্তটি বেদোত্তর সাহিত্যেই বস্তুত দেবী-সূক্ত নামে অভিহিত হয়েছে। সূক্তান্তর্গত অনুবাক কয়টির সূক্ষ্ম বিশ্লেষণ করলে মনে হয় যে, বৈদিক ঋষি সমস্ত প্রাণী, মনুষ্য, দেবতা এবং বিশ্বব্রহ্মাণ্ডের মধ্যে যে এক দেবীশক্তি নিহিত আছে তা-ই উপলব্ধি করেছিলেন। কারো কারো মতে, এই শক্তিই পরে নানা নামে শক্তিপূজার প্রধন উপাস্য দেবতা রূপে পরিগণিত হয়েছিলেন। এবং এ কারণে শাক্ত ধর্মকার্যে দেবীসূক্তের অংশ গুরুত্বপূর্ণ। স্মার্ত গৃহস্থের বাটীতে শান্তি ও স্বস্ত্যয়ন কামনায় চণ্ডীপাঠকালে রাত্রিসূক্ত পাঠের ন্যায় দেবীসূক্ত পাঠ অবশ্য কর্তব্য। মজার বিষয় হচ্ছে, বৈদিক ঐতিহ্যে পূজা বা দেবীপূজার উপস্থিতি কোথাও নেই। পূজা বলতে যা বোঝায় তার সবটুকুই মূলত মাতৃ-প্রাধান্যমূলক প্রাক্-বৈদিক কৃষিজীবী মানবগোষ্ঠীর ধর্মচিন্তা। তাই আমরা আগেও দেখেছি যে, যে সব দেবীকে আশ্রয় করে শাক্ত উপাসনা প্রধানত রূপ পেয়েছিল, তাঁদের নাম প্রাচীনতম বৈদিক সাহিত্যে কোথাও পাওয়া যায় না। এবং ঋগ্বেদে বর্ণিত স্ত্রীদেবতাদের কাউকেই কেন্দ্র করে শক্তি উপাসনা অগ্রগতি লাভ করেনি। বরং অম্বিকা, উমা, দুর্গা, কালী প্রভৃতি যেসব দেবীকে আশ্রয় বা কেন্দ্র করে শাক্ত ধর্মাচার প্রতিষ্ঠিত হয় তাঁদের নামোল্লেখ উত্তর-বৈদিক সাহিত্য থেকেই শুরু হয়েছে।